## Suomen FAO -toimikunnan kokous PÖYTÄKIRJA

Aika: torstai 8.10.2020 klo 09.00 – 10.45

Paikka: Videoyhteys Skype-linkillä

Osallistujat: Sanna-Liisa Taivalmaa (pj.)/UM, Katharina Bäckman/UM, Heikki Granholm/MMM, Ralf Lopian/MMM, Marja-Liisa Tapio-Biström/MMM, Jarmo Salonen/MMM, Aulikki Hulmi/MMM, Johanna Helkimo/YM, Sirpa Sarlio/STM, Juha Ruippo/MTK, Marketta Sipi/HY, Marika Säynevirta/ETL, Jenna Kettunen/Solidaarisuus, Anne Nuorgam/Saamelaiskäräjät, Satu Lassila/ROO, Teemu Seppä (as.tuntija COFO)/MMM ja Anna Santala (siht.)/MMM

1. **Teemakeskustelu UN Food Systems Summit & Suomen valmistautuminen**

Aulikki Hulmi kertoi YK:n ruokajärjestelmien huippukokouksen valmistelutilanteesta (esitys liitteenä). Tieto kokouksen paikasta ja tarkasta ajankohdasta julkistetaan maailman ruokaturvaviikolla (12.-16.10). Tavoitteena on aikaansaada kurssinmuutos, jotta kestävän kehityksen tavoitteet saavutettaisiin. Kokous koskee kaikkia maita ja kaikkia ruokajärjestelmien toimijoita, tavoitteena on ”osallistavin” YK –kokous, poliittisen huomion, konkreettisten sitoumusten ja lisäresurssien saaminen. Neuvoteltua julkilausumaa ei ole tulossa. Sekavat valmistelut alkavat täsmentyä. Keskeiset henkilöt ovat Agnes Kalibata (Nairobi), Martin Frick (Rooma) ja Amina Mohammed (NY). Rooman kolme YK –järjestöä ovat vahvasti mukana valmisteluissa. Kokouksen rahoitus on suurelta osin vielä auki. EU –tasolla neuvoston FAO –agri työryhmä koordinoi valmistautumista.

Suomen teknisiä alkuvalmisteluja on tehty yhteistyössä MMM:n, UM:n, Rooman ja YK –lähetystöjen kanssa. Eri ministeriöiden välinen yhteistyöryhmä sekä laaja konsultaatioryhmä ovat perusteilla. Suomen tavoite tarkentuu koordinaatioryhmissä. Ministeri Skinnari on ilmoitettu huippukokouksen vaikuttajaryhmään. Kokoukselle on määritelty viisi tavoitepolkua, joista Suomi on ilmoittautunut: **Ympäristömyönteisen tuotannon laajamittainen edistäminen (3)**.

FAO –toimikunnan jäsenet kertoivat organisaatioidensa kiinnostuksesta osallistua huippukokousprosessiin. Nostettiin esiin. mm. maailman tuottajajärjestön sekä YK:n alkuperäiskansojen pysyvän foorumin roolit. EU:n Grean Deal, Farm to Fork, sekä biodiversiteettistrategia, ovat sovellettavissa myös globaalitasolla. Kokouksen konkreettinen tuotos herätti kysymyksiä, joihin saataneen tarkennuksia valmistelujen edetessä. Tarkoitus ei ole rajata Suomea ulos muista tavoitepoluista. Näiden seuraaminen asiantuntijatasolla tullee mahdolliseksi. Myös pohjoismaisesta yhteistyöstä tavoitepolkujen välillä on alustavasti keskusteltu. Maailman ruokaturvakomitean (CFS) rooli on keskustelujen alla, mutta tarkoitus ei ole luoda uusia rakennelmia. EU ja Suomi pitävät CFS:n roolia tärkeänä. Huippukokous mahdollistaa myös suomalaisen elintarvike- ja vesialan osaamisen esilletuomisen.

**2. FAO:n maatalous- ja metsäkomiteoiden kokoukset (COAG ja COFO)**

COAG 28.9.-2.10.2020

Hulmi kertoi lyhyesti COAG:in virtuaalikokouksesta, jossa asiakohtien kohdalla siirryttiin suoraan jäsenten puheenvuoroihin ilman tavanomaista FAO:n alustusta. Asiakohtien johtopäätösten kirjaamisessa kului paljon kokousaikaa, sillä poliittisia asioita ei haluttu jättää raportin luonnostelukomitean keskusteltavaksi. Kokouksessa korostui vastakkainasettelu, jossa mm. Brasilia ja Argentiina näkevät esim. EU:n mikrobilääkeresistenssi- eli AMR -kannoissa uhkia vientikaupalleen ja pitkittävät sitä koskevia keskusteluja ja vesittävät johtopäätöksiä.

COFO 5.-9.10.2020

Teemu Seppä kertoi meneillään olevasta COFO:n kokousviikolta COAG:ia vastaavia kokemuksia mm. edellä mainitusta vastakkain asetelmasta. Brasilian ja Argentiinan ennakkosensuuri ehdotus maailman metsien tilanne raporttiin SOFO:on ei kuitenkaan mennyt läpi. Ruokajärjestelmien huippukokouksen kohdalla termi ”transformation” aiheuttaa hankaluuksia. Myös biodiversiteetin säilyttämistä koskevat haasteet ovat joillekin jäsenmaille vaikea myöntää. Suomen kannalta tärkeitä asioita ovat mm. FRA:n (Forest Resources Assessment) aseman vahvana säilyminen.

Nostettiin esiin, että virtuaalikokousten muodostuminen draftaussessioiksi heikentää esim. sidosryhmien kiinnostusta osallistua kokouksiin. Suomen COFO –valtuuskunta oli tällä kerralla ennätyssuuri (26 jäsentä), mutta esim. FAO:n tavanomaisten alustusten ja esitysten puuttuessa, kokousten anti sidosryhmien edustajille jää varsin ohueksi. Tämä heikentää omalta osaltaan FAO:n arvostusta.

1. **Maailman ruokaturvakomitea (CFS)**

Sanna-Liisa Taivalmaa kertoi, että CFS:n tämän vuotinen istunto on siirretty lokakuulta helmikuulle 2021. Lokakuussa järjestetään kuitenkin kolmen päivän korkeantason virtuaalitapahtuma. Helmikuussa päätettäväksi tulevat parhaillaan neuvoteltavat ravitsemussuuntaviivat ja agroekologia politikkasuositukset sekä työohjelma tasa-arvosuuntaviivoille. Tasa-arvosuuntaviivojen rinnakkaispuheenjohtajat ovat Satu Lassila ja Josephine Ouedraogo (Burkina-Faso). Helmikuun kokouksen kokousmuodosta ei vielä ole tarkempaa tietoa.

Ravitsemussuuntaviivojen neuvotteluihin yhdessä Heli Kuusipalon/THL kanssa osallistuva Sirpa Sarlio kertoi, että neuvotteluissa on ollut paljon haasteita esim. termien määrittelyissä, mm. EU:n esittämä ”healthy diets” on herättänyt vastustusta. Perustettiin puheenjohtajan ystävä- ryhmä ratkomaan neuvottelujen solmukohtia. Suomi osallistuu ryhmään hiljaisena tarkkailijana.

Agroekologia neuvotteluihin Suomi ei ole aktiivisesti osallistunut. Ranska on EU:ssa vahva akroekologian kannattaja ja ajaa sitä kaikkiin EU:n ruokaturva asiakirjoihin. Kysyttiin agroekologian määrittelyä. Johanna Helkimo kertoi sen sisältävän kestävät viljelymenetelmät ja olevan tavanomaisen ja luomuviljelyn välissä sisältäen myös sosioekonomisen ulottuvuuden. Suomessa agroekologiaa yleisemmin käytettävä termi on ilmastoviisas maatalous. Toimikunnalle luvattiin lähettää UM:n muutaman vuoden takainen ruokaturvasanasto.

Satu Lassila kertoi, että tasa-arvo suuntaviivojen teknisen työryhmän ensimmäinen kokous on pidetty ja 0 –luonnos työnkuvasta (Terms of Reference) on valmis. Ensimmäinen avoimen työryhmän kokous on 30. lokakuuta, jota ennen puheenjohtajilla on kahdenvälisiä tapaamisia joidenkin jäsenmaiden (mm. Venäjä) ja kansalaisjärjestöjen kanssa.

1. **Rooman terveiset**

Lassila kertoi, että FAO:n henkilöstön odotetaan palaavan lähitöihin pitkän etätyörupeaman jälkeen. FAO:n uusi strateginen suunnitelma on valmisteilla. Rooman järjestöjen (RBA) johtokuntien yhteiskokous järjestetään 12.10. Pohjoismaiden hyvä yhteistyö jatkuu ja Ruotsi pitää Suomen jälkeen seuraavat kolme vuotta pohjoismaista paikkaa FAO:n hallintoneuvostossa. Suomen kaudelle tehdyt pohjoismaiset prioriteetit tullaan päivittämään.

1. **Maailman ruokapäivä 16.10.2020**

Pandemiatilanteesta johtuen FAO –toimikunta ei tänä vuonna järjestä ruokapäivän seminaaria. MMM ja UM tekevät yhdessä lyhyen, 16.10 julkaistavan videon 75 –vuotiaasta FAO:sta, jossa esiintyvät FAO:ssa työskentelevät Anssi Pekkarinen ja Viivi Kuvaja. Ruokapäivän 2020 iskulause on *Grow. Nourish. Sustain.Together!* Suomennokseksi on tullut ehdotus: *Viljelemme. Ravitsemme. Planeettamme parhaaksi. Yhdessä!*

1. **Uuden FAO –toimikunnan kokoonpano (2021-23)**

Anna Santala kertoi uuden FAO –toimikunnan asettamisprosessista. Eri tahoille tullaan lähiaikoina lähettämään jäsennimityspyynnöt ja valtioneuvoston nimittämä uusi toimikunta aloittaa vuoden 2021 alusta.

Teemakeskustelut ja käyttöön otettu annotoitu agenda saivat kiinnostusta. Todettiin, että toimikunta voi nimestään huolimatta keskustella laajemmin ruokajärjestelmistä. Nostettiin esiin mahdollisuus asiantuntijajäsenistä. Ehdotuksia uusiksi tahoiksi pyydettiin lähettämään toimikunnan sihteerille.

1. **Muut asiat**

Kansainvälinen kasvinterveysvuosi IYPH 2020

Ralf Lopian kertoi, että Covid-19 pandemia on vaikuttanut huomattavasti kasvinterveysvuoden tapahtumiin, joka on siirretty päättymään vasta 1.7.2021. Helsingissä järjestettävä korkeantason kasvinterveysseminaari on siirretty kesäkuun loppuun, jonka yhteydessä pidetään kasvinterveysvuoden loppuseminaari. FAO:n pääjohtaja on luvannut tulla seminaariin, mikäli se voidaan järjestää. Lassila kertoi, että IYPH2020 voidaan saada mukaan vuoden 2021 huippukokouksen keskusteluihin. Tästä tulee lähettää kirje A. Kalibatalle.

Puheenjohtaja päätti kokouksen klo 10.45

Pöytäkirjan vakuudeksi

Sanna-Liisa Taivalmaa Anna Santala

puheenjohtaja sihteeri